ພວກປະທ້ວງ ສືບຕໍ່ ການປະທ້ວງ ຢູ່ຈະຕຸລັດ Tahir 
ພວກ​ປະ​ທ້ວງ​ສາບານໃນ​ວັນ​ພຸດມື້ນີ້​ວ່າ ຈະ​ບໍ່​ຍ້າຍ​ໜີ ​ຈົນ​ກວ່າວ່າ ທ່ານ Morsi ຈະຍົກ​ເລີກ​ດໍາລັດທີ່ທ່ານ​ໄດ້​ປະກາດ​ໃຊ້​​ໃນ​ເດືອນ​ແລ້ວນີ້.
ພວກປະທ້ວງຊາວອີຈິບ ພາກັນປຸກຕູບຜາມຕັ້ງຂຶ້ນ ຢູ່ບໍລິເວນ ຈະຕຸລັດ Tahir ແລະຢູ່ຕໍ່ໜ້າທໍານຽບປະທານາທິບໍດີຮຽກຮ້ອງ ໃຫ້ປະທານາທິບໍດີ Mohamed Morsi ລາອອກຈາກຕໍາແໜ່ງ ພວກປະທ້ວງຈໍານວນນຶ່ງ ພາກັນສາບານໃນວັນພຸດມື້ນີ້ວ່າ ຈະບໍ່ ຍ້າຍໜີຈົນກວ່າວ່າ ທ່ານ Morsi ຈະຍົກເລີກດໍາລັດທີ່ທ່ານໄດ້ ປະກາດໃຊ້ໃນເດືອນແລ້ວນີ້ ຊຶ່ງໄດ້ມອບອຳນາດໃນຂອບເຂດທີ່ກວ້າງຂວາງໃຫ້ ທ່ານ ຢູ່ ເໜືອຄະນະກວດກາດ້ານ ຕຸລາການນັ້ນ ໃນວັນອັງຄານວານນີ້ ເຈົ້າໜ້າທີ່ຕໍາຫລວດປາບຈາລະຈົນ ໄດ້ຍິງລະເບີດນໍ້າຕາ ຂັບໄລ່ພວກປະທ້ວງຫຼາຍສິບພັນຄົນ ທີ່ໄປເຕົ້າໂຮມກັນຢູ່ນອກທໍານຽບປະທານາທິບໍດີ ໃນຂະນະທີ່ທ່ານ Morsi ເຮັດວຽກຢູ່ຂ້າງໃນ ຕໍາຫລວດໄດ້ພະຍາຍາມສະກັດກັ້ນ ບໍ່ໃຫ້ ພວກເດີນຂະບວນບຸກເຂົ້າໄປໃນທໍານຽບປະທານາທິບໍດີ ແຕ່ຕໍ່ມາບໍ່ດົນກໍໄດ້ຖອຍໜີ ແລະປ່ອຍໃຫ້ພວກປະທ້ວງບຸກຜ່ານເຄື່ອງກີດຂວາງທີ່ຕັ້ງໄວ້ ແລະເຂົ້າໄປຈໍາກໍາແພງ ທໍານຽບປະທານາທິບໍດີ ບັນດາເຈົ້າໜ້າທີ່ອີຈິບ ກ່າວວ່າ ທ່ານ Morsi ໄດ້ໜີໄປຈາກທໍານຽບປະທານາທິບໍດີ ໃນຂະນະທີ່ມີການປະທ້ວງນັ້ນ ພວກປະທ້ວງຫລາຍຄົນ ພາກັນຮ້ອງຄຳຂວັນປະນາມລັດຖະບານ ຄືກັນກັບໃນເວລາທີ່ມີການລຸກຮືຂຶ້ນ ໂຄ່ນລົ້ມອະດີດປະທານາທິບໍດີ ຜະເດັດການ ທ່ານ Hosni Mubarak ບັນດາຜູ້ນໍາການປະທ້ວງ ຮ້ອງການໂຮມຊຸມນຸມໃນວັນອັງຄານວານນີ້ວ່າ ເປັນການເຕືອນທ່ານ Morsi ຄັ້ງສຸດທ້າຍ ເພື່ອໃຫ້ທ່ານຖອນດໍາ ລັດດັ່ງກ່າວ ນອກນັ້ນແລ້ວພວກເຂົາເຈົ້າຍັງຕໍ່ຕ້ານຮ່າງລັດຖະທໍາມະນູນ ທີ່ຝ່າຍຄ້ານກ່າວວ່າ ຮ່າງຂຶ້ນໂດຍພັກສາສະໜາ ອິສລາມິກ ປາສະຈາກຄວາມເຫັນໃດໆຂອງພວກທີ່ບໍ່ນິຍົມດ້ານສາສະໜາ ແລະຫົວເສລີ ນິຍົມອື່ນໆ